একটি চাকরির আবেদনে ধাক্কা খেয়ে ‘ইতিহাস’ সৃষ্টি করেছেন স্মৃতি ইরানি! কেন্দ্রীয় বস্ত্রমন্ত্রী জানিয়েছেন, একদা জেট এয়ারওয়েজে বিমানসেবিকার চাকরির জন্য আবেদন করেছিলেন তিনি। সেই চাকরি তিনি পাননি। কর্তৃপক্ষ জানিয়েছিলেন, ‘ব্যক্তিত্বের অভাব’। বুধবার ভারতীয় বিমানযাত্রী সংগঠনের এক অনুষ্ঠানে স্মৃতি বলেন, ‘‘আমি প্রথম যে চাকরির জন্য চেষ্টা করেছিলাম, তা হল জেট এয়ারওয়েজের কেবিন ক্রু’য়ের কাজ। আবেদন বাতিল করে ওরা জানিয়েছিল যে, আমার ব্যক্তিত্ব ঠিকঠাক নয়। আবেদন বাতিল করায় ধন্যবাদ। তারপর আমি ম্যাকডোনাল্ডসে চাকরি পাই। বাকিটা ইতিহাস!’’ সোশ্যাল মিডিয়ায় একজন লিখেছেন, ‘স্মৃতি ইরানি নির্ঘাৎ বিমানচালককে বলেছিলেন, সিটবেল্ট ঠিক করো বেটা’! আরেকটি টুইট, ‘দেশ যা পরে বুঝেছে, জেট এয়ারওয়েজ তা আগেই বুঝতে পেরেছিল! এবার থেকে জেটের বিমানেই যাতায়াত করব’।